SINGER กำไรไตรมาส 1 กระฉูด ดันหุ้นชนซิลลิ่ง! ตั้งเป้าปล่อยสินเชื่อรถปีนี้ 2 พันลบ.
SINGER กำไรไตรมาส 1 กระฉูด ดันหุ้นชนซิลลิ่ง! ตั้งเป้าปล่อยสินเชื่อรถปีนี้ 2 พันลบ.
SINGER กำไรไตรมาส 1 กระฉูด ดันหุ้นชนซิลลิ่ง! ตั้งเป้าปล่อยสินเชื่อรถปีนี้ 2 พันลบ.
12 พ.ค. 2563

ผู้สื่อข่าวรายงานว่า ราคาหุ้นบริษัท ซิงเกอร์ประเทศไทย จำกัด (มหาชน) หรือ SINGER ล่าสุด ณ เวลา 10.47 น. อยู่ที่ระดับ 6.08 บาท ปรับตัวขึ้น 0.85 บาทหรือ  14.29% ด้วยมูลค่าการซื้อขาย 63.99 ล้านบาท
โดยราคาหุ้น SINGER ปรับตัวขึ้นแรงทำจุดสูงสุดระหว่างวัน (Ceiling) ที่ ราคา 6.80 หลังจากประกาศผลการดำเนินงานงวดไตรมาส 1/63 มีกำไรสุทธิ 86.89 ล้านบาท กำไรสุทธิต่อหุ้น 0.22 บาท เพิ่มขึ้น 116% เมื่อเทียบกับช่วงเดียวกันของปีก่อนที่มีกำไรสุทธิ 40.05 ล้านบาท
ทั้งนี้ นายกิตติพงศ์ กนกวิไลรัตน์ กรรมการผู้จัดการใหญ่ บริษัท ซิงเกอร์ประเทศไทย จำกัด (มหาชน) หรือ SINGER เปิดเผยว่า ผลการดำเนินงานในไตรมาส 1/2563 กลุ่มบริษัทมีกำไรสุทธิ  87 ล้านบาท เพิ่มขึ้น  117% จากไตรมาส 1/2562  และถือเป็นกำไรสูงสุดในรอบ 5 ปี ส่วนกำไรต่อหุ้นอยู่ที่ระดับ 0.2 บาทต่อหุ้น
โดยผลกำไรดังกล่าวมาจากรายได้รวมเพิ่มขึ้น 199 ล้านบาท คิดเป็น 30% เมื่อเทียบกับไตรมาสเดียวกันของปีก่อน โดยมาจากการเพิ่มขึ้นของรายได้จากการขาย 181 ล้านบาท ส่วนใหญ่เป็นการขายตู้น้ำมันเพิ่มขึ้น 70 ล้านบาท เครื่องปรับอากาศเพิ่มขึ้น 54 ล้านบาท  และเครื่องซักผ้าเพิ่มขึ้น 15 ล้านบาท
“ส่วนเครื่องใช้ไฟฟ้าที่มียอดขายดีมาก โดยเฉพาะเครื่องปรับอากาศ เป็นผลมาจากคนทำงานกันที่บ้านในช่วง 1-2 เดือนที่ผ่านมา ประกอบกับเป็นช่วงอากาศร้อนด้วย ทำให้มียอดขายสูงสุดในรอบ 5 ปี” นายกิตติพงศ์ กล่าว
สำหรับต้นทุนทางการเงินเพิ่มขึ้นเล็กน้อย หรือ 6 ล้านบาท จากการออกหุ้นกู้จำนวน 1,500 ล้านบาท เมื่อวันที่ 25 ก.ค. 2562 ส่วนสินทรัพย์รวมของกลุ่มบริษัทลดลงจำนวน 78 ล้านบาท หรือ 1.3% เมื่อเทียบกับสิ้นปี 2562 โดยรายการเปลี่ยนแปลงที่สำคัญ คือ เงินลงทุนเพื่อขายลดลงจำนวน 273 ล้านบาท คิดเป็น 85.6% เมื่อเทียบกับสิ้นปี 2562 เนื่องจากกลุ่มบริษัทได้ขายเงินลงทุนเพื่อนำเงินไปใช้ในการปล่อยเงินให้สินเชื่อ โดยกลุ่มบริษัทปรับผลกำไรจากการวัดมูลค่าเงินลงทุนกับกำไรสะสมต้นปีจำนวน 2.2 ล้านบาท เนื่องจากการถือปฏิบัติตามมาตรฐานการรายงานทางการเงินฉบับที่ 9 เป็นครั้งแรก
และลูกหนี้ตามสัญญาเช่าซื้อและลูกหนี้ให้เงินกู้ยืมเพิ่มขึ้นจำนวน 128 ล้านบาท คิดเป็น 3.6% เมื่อเทียบกับสิ้นปี 2562 โดยแบ่งเป็นลูกหนี้เช่าซื้อเครื่องใช้ไฟฟ้า 1,521 ล้านบาท คิดเป็น 42% ของลูกหนี้เช่าซื้อและลูกหนี้จำนำทะเบียนรถ สินเชื่อจำนำทะเบียนรถ 1,794 ล้านบาท คิดเป็น 49% ของลูกหนี้เช่าซื้อและลูกหนี้จำนำทะเบียนรถ และสินเชื่อเช่าซื้อเครื่องจักรใหม่ 341 ล้านบาท คิดเป็น 9% ของลูกหนี้เช่าซื้อและลูกหนี้จำนำทะเบียนรถ
ทั้งนี้ บล.เอเอสแอล ระบุในบทวิเคราะห์ฯแนะ “ซื้อเก็งกำไร” หุ้น SINGER หลังมองได้รับผลกระทบจากสถานการณ์โควิด-19 ที่จำกัด ในช่วงที่ผ่านมาไม่มีปัญหาในการเรียกชำระหนี้ ส่วนแนวโน้มในปีนี้ตั้งเป้าจะสามารถปล่อยสินเชื่อรถทำเงินได้ 2,000 ล้านบาท เติบโตจากปี 62 ที่อยู่ระดับ 1,500 ล้านบาท ประกอบกับธุรกิจดังกล่าวมี NPL ต่ำไม่ถึง 1% จากการบริการจัดการดีและความเสี่ยงที่ต่ำ มีโอกาสทำ New High ได้ในปีนี้
 
 
 
 